কালিয়াকৈরে পরিত্যক্ত ভবনে আগুন...-589222 | কালের কণ্ঠ | kalerkantho
কালিয়াকৈরে পরিত্যক্ত ভবনে আগুন
গাজীপুরের কালিয়াকৈরের সফিপুর এলাকায় ঢাকা হ্যাচারির একটি পরিত্যক্ত ভবনে অগ্নিকাণ্ডের ঘটনা ঘটেছে। গতকাল শনিবার ভোরে ওই ভবনে আগুন লাগায় লক্ষাধিক টাকার মাল পুড়ে গেছে।
ফায়ার সার্ভিস ও স্থানীয় সূত্রে জানা যায়, ঢাকা হ্যাচারির পরিত্যক্ত ওই ভবনে মুরগির খাঁচা, ডিমের খাঁচা, প্লাস্টিকের ড্রামসহ বিভিন্ন মালামাল রাখ ছিল। শনিবার ভোরে হঠাৎ অগ্নিকাণ্ডের ঘটনা ঘটে। মুহূর্তের মধ্যে আগুন পুরো ভবনে ছড়িয়ে পড়ে। খবর পেয়ে কালিয়াকৈর ফায়ার সার্ভিসের কর্মীরা ঘটনাস্থলে গিয়ে আগুন নিয়ন্ত্রণে আনেন।
কালিয়াকৈর ফায়ার সার্ভিসের পরিদর্শক মোহাম্মদ আলী বলেন, ‘আগুনের সূত্রপাতের কারণ এখনো জানা যায়নি। তবে কারখানা দীর্ঘদিন বন্ধ এবং বিদ্যুৎ লাইন বিচ্ছিন্ন থাকায় প্রাথমিকভাবে ধারণা করা যাচ্ছে, শত্রুতাবশত দুর্বৃত্তরা এ কাজ করেছে।’